醴泉
作者：鄧深
朝代：宋

paragraphs: 醴陵以泉名，問泉良不遠。
平田數頃開，方池三尺淺。
含秋色幽幽，辟塵光淀淀。
觱沸生其間，的皪紛可辨。
纍纍似噴珠，一一如穿線。
多至叢萬顆，少或作疏串。
遲速固難期，南北初無限。
占地喻尋丈，有時忽隱見。
恍兮莫窮源，雜然應有眼。
沙石那能窒，苔荇不得炫。
千載曾未枯，一日知幾番。
釀酒味固佳，煮茗香可羨。
名泉世不乏，此奇吾未見。
醒心聊一掬，賦詩寓三歎。